## Pravilnik o postupku provjere rudarskih projekata

### NN 140/1999 (17.12.1999.), Pravilnik o postupku provjere rudarskih projekata

# MINISTARSTVO GOSPODARSTVA

Temeljem odredbe članka 56. Zakona o rudarstvu - pročišćeni
tekst (»Narodne novine«, br. 35/95.) ministar gospodarstva
donosi

## PRAVILNIK

### O POSTUPKU PROVJERE RUDARSKIH PROJEKATA

Članak 1.

Rudarsko trgovačko društvo i rudarski obrtnik podnose,
tijelu državne uprave, koje je izdalo odobrenje za istraživanje
mineralnih sirovina, odnosno koje je odobrilo eksploatacijsko
polje, zahtjev za provjeru rudarskog projekta po kojem se planiraju
izvoditi rudarski radovi, te graditi objekti i postrojenja izravno
vezana za istraživanja i eksploataciju mineralnih sirovina
podzemnim rudarskim radovima, kao i za objekte i postrojenja izravno
vezana za istraživanje i eksploataciju nafte i prirodnog
plina.

Članak 2.

Rudarsko trgovačko društvo i rudarski obrtnik dostavljaju
tijelu državne uprave iz članka 1. ovog Pravilnika,
uz pisani zahtjev za provjeru, i tri primjerka rudarskog projekta.

Članak 3.

Nakon primitka pisanog zahtjeva iz članka 2. ovog Pravilnika,
tijelo državne uprave nadležno za poslove rudarstva
osniva Stručno povjerenstvo, koje će obaviti provjeru
rudarskog projekta.

Rješenje o osnivanju Stručnog povjerenstva bit će
dostavljeno rudarskom trgovačkom društvu i rudarskom
obrtniku, koje je zatražilo provjeru rudarskog projekta.

Članak 4.

Stručno povjerenstvo za provjeru rudarskog projekta čine
tri člana, od kojih je jedan imenovan za predsjednika.

Članovi Stručnog povjerenstva moraju biti diplomirani
inženjeri rudarstva s položenim stručnim ispitom
i s najmanje tri godine radnog iskustva na poslovima istraživanja
i eksploatacije mineralnih sirovina nakon položenog stručnog
ispita.

Iznimno od odredbe stavka 2. ovog članka pregled elektro
dijela rudarskog projekta obavlja kao član Stručnog
povjerenstva, diplomirani inženjer elektrotehnike s položenim
stručnim ispitom i s najmanje tri godine radnog iskustva
nakon položenog stručnog ispita.

Član Stručnog povjerenstva ne može biti osoba
koja je u bilo kakvom ugovornom odnosu s izrađivačem
rudarskog projekta, kao i osoba koja je takav odnos s izrađivačem
rudarskog projekta imala u protekle tri godine.

Članak 5.

Stručno povjerenstvo treba obaviti provjeru rudarskog projekta
sukladno odredbi članka 41. stavka 1. Zakona o rudarstvu,
u roku trideset dana od dana primitka rješenja i projekta.

Članak 6.

Članovi Stručnog povjerenstva dostavljaju predsjedniku
Stručnog povjerenstva pisano izvješće o obavljenoj
provjeri rudarskog projekta.

Izvješće iz stavka 1. ovog Pravilnika treba dostaviti
u tri primjerka.

Članak 7.

Ako pojedini član Stručnog povjerenstva, tijekom
provjere rudarskog projekta ocijeni da je potrebno prije sjednice
Stručnog povjerenstva, iz razloga bitnih za utvrđivanje
ispravnosti pojedinih rješenja iz rudarskog projekta, obaviti
uvid na istražnom prostoru odnosno eksploatacijskom polju,
predložit će tijelu državne uprave koje je osnovalo
Stručno povjerenstvo da se taj uvid i obavi.

Odluku o potrebi obavljanja uvida iz stavka 1. ovog članka
donijet će tijelo državne uprave koje je osnovalo Stručno
povjerenstvo.

Članak 8.

Nakon primitka izvješća iz članka 6. ovog Pravilnika,
predsjednik Stručnog povjerenstva određuje mjesto i
vrijeme održavanja sjednice i o tome obavještava članove
Stručnog povjerenstva, te rudarsko trgovačko društvo
odnosno rudarskog obrtnika, koji je podnio rudarski projekt na
provjeru.

Rudarsko trgovačko društvo odnosno rudarski obrtnik
obavještavaju i pozivaju odgovornog projektanta na sjednicu
Stručnog povjerenstva za provjeru rudarskog projekta.

Predsjednik Stručnog povjerenstva za provjeru rudarskog
projekta uz poziv prisustvovanja sjednici rudarskom trgovačkom
društvu odnosno rudarskom obrtniku dostavlja i po jedan primjerak
pisanog izvješća svakog člana Stručnog
povjerenstva.

Članak 9.

Na sjednici Stručnog povjerenstva o provjeri rudarskog
projekta bit će vođen zapisnik. U zapisnik će
biti zabilježeno:

- mjesto i vrijeme održavanja sjednice;

- ime i prezime prisutnih članova Stručnog povjerenstva;

- ime i prezime ovlaštenih predstavnika rudarskog trgovačkog
društva odnosno rudarskog obrtnika;

- ime i prezime odgovornog projektanta ili njegovog predstavnika;

- kratki opis tijeka sjednice;

- zaključak Stručnog povjerenstva.

Zapisnik potpisuju svi članovi Stručnog povjerenstva
za provjeru rudarskog projekta, te ga se uručuje predstavniku
rudarskog trgovačkog društva odnosno rudarskog obrtnika,
koji je dostavio rudarski projekt na provjeru.

Članak 10.

Kada se provjerom utvrdi i na sjednici Stručnog povjerenstva
zaključi da su rješenja predviđena rudarskim projektom
u skladu s propisanim mjerama i normativima glede kojih se obavlja
provjera, na rudarski projekt bit će stavljena izjava o
obavljenoj provjeri i prihvaćanju projektiranih rješenja,
koju potpisuju svi članovi Stručnog povjerenstva
za provjeru rudarskog projekta.

Izjava o obavljenoj provjeri i prihvaćanju projektiranih
rješenja rudarskog projekta glasi:

»Projekt je u skladu s odredbom članka 41. stavka
1. Zakona o rudarstvu (»Narodne novine«, br. 35/95.)«.

Članak 11.

Izjava iz članka 10. stavka 2. ovog Pravilnika bit će
stavljena na naslovnu stranicu, na stranicu s popisom priloga
i na završnu stranicu rudarskog projekta.

Svi prilozi u privitku rudarskog projekta bit će ovjereni
pečatom tijela državne uprave, kod kojeg se obavlja
postupak provjere rudarskog projekta.

Članak 12.

Kada se provjerom utvrdi i na sjednici Stručnog povjerenstva
zaključi da pojedina rješenja predviđena rudarskim
projektom nisu u skladu s propisanim mjerama i normativima glede
kojih se obavlja provjera, rudarsko trgovačko društvo
odnosno rudarski obrtnik dužan je obaviti ispravke i dopune
u roku i sukladno primjedbama iz zapisnika sa sjednice Stručnog
povjerenstva za provjeru rudarskog projekta.

Rok u kojem je potrebno obaviti ispravke i dopune rudarskog projekta
sukladno zapisniku sa sjednice Stručnog povjerenstva za
provjeru rudarskog projekta, iznosi najviše tri mjeseca od
dana održane sjednice i uručenog zapisnika o provjeri
rudarskog projekta.

Iznimno od odredbe iz stavka 2. ovog članka, tijelo državne
uprave koje je osnovalo Stručno povjerenstvo, ako za to
postoje opravdani razlozi, može produžiti rok za obavljanje
ispravaka i dopuna u rudarskom projektu sukladno zapisniku sa
sjednice Stručnog povjerenstva za provjeru rudarskog projekta.

Obavljene ispravke i dopune u rudarskom projektu provjerava Stručno
povjerenstvo u cijelom sastavu ili putem pojedinog člana
ovlaštenog na sjednici Stručnog povjerenstva za provjeru
rudarskog projekta.

Kada je u cijelosti udovoljeno primjedbama Stručnog povjerenstva,
na rudarski projekt bit će stavljena izjava iz članka
10. stavak 2. ovog Pravilnika.

Članak 13.

Izjava o obavljenoj provjeri i prihvaćanju rudarskog projekta,
bit će stavljena na dva primjerka rudarskog projekta, od
kojih jedan ostaje kod tijela državne uprave koje je osnovalo
Stručno povjerenstvo za provjeru rudarskog projekta, a
drugi će biti dostavljen rudarskom trgovačkom društvu
odnosno rudarskom obrtniku, koji je zatražio provjeru rudarskog
projekta.

Članak 14.

Ako rudarsko trgovačko društvo ili rudarski obrtnik
ne obave ispravke i dopune rudarskog projekta utvrđene na
sjednici Stručnog povjerenstva u rokovima iz članka
12. stavaka 2. i 3. ovog Pravilnika, tijelo državne uprave,
nadležno za poslove rudarstva, rješenjem će odbiti
rudarski projekt.

Članak 15.

Troškove provjere rudarskog projekta podmiruje, rudarsko
trgovačko društvo odnosno rudarski obrtnik koji je
zatražio provjeru rudarskog projekta, temeljem obračuna
kojeg je utvrdilo tijelo državne uprave nadležno za
osnivanje Stručnog povjerenstva za provjeru rudarskog projekta.

Članak 16.

Članovima Stručnog povjerenstva za provjeru rudarskog
projekta pripada nagrada za provjeru i podneseno izvješće
o provjeri rudarskog projekta, te naknada za prisustvovanje sjednicama
Stručnog povjerenstva za provjeru rudarskog projekta.

Nagradu i naknadu iz stavka 1. ovog članka, obračunat
će i isplatiti tijelo državne uprave koje je osnovalo
Stručno povjerenstvo za provjeru rudarskog projekta.

Visinu nagrade utvrđuje rješenjem tijelo državne
uprave koje osniva Stručno povjerenstvo za provjeru rudarskog
projekta.

Članak 17.

Uredske poslove i obračun troškova obavljaju uposlenici
tijela državne uprave koje osniva Stručno povjerenstvo
za provjeru rudarskog projekta.

Visinu nagrade za poslove iz stavka 1. ovog članka utvrđuje
tijelo državne uprave koje osniva Stručno povjerenstvo
za provjeru rudarskog projekta.

Članak 18.

Danom stupanja na snagu ovoga Pravilnika prestaje važiti
Pravilnik o postupku revizije rudarskih projekata (»Narodne
novine«, br. 44/91.).

Članak 19.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 310-01/99-03/117
Urbroj: 526-01-99-01
Zagreb, 8. prosinca 1999.

Ministar gospodarstva
**mr. sc. Nenad Porges,** v. r.

Pravilnik, NN 140/1999-2137